text: Castellfollit de la Roca :: Veure tema - Actes assamblees amb joves
  Actes assamblees amb joves
  Publicat: 28 Març 2006 - 18:41 Assumpte: Actes assamblees amb joves
  REUNIÓ JOVES
  Assistents: Pau, Enric, Roger, Anna G., Dani I., Xevi J., Marta V., Laura A.
  Bones jovent. Tot seguit us passo el resum del què es va parlar durant la reunió de dissabte passat i les decisions que es van prendre. També m'agradaria comentar-vos que, si ningú diu el contrari, de moment seguirem realitzant les reunions els dissabtes al matí, ja que la resposta fins ara ha resultat bastant positiva.
  Els temes que vam tractar dissabte van ser:
  -	Pisos de lloguer de protecció oficial: Tal i com vam comentar dissabte, el tema dels pisos de lloguer de protecció oficial està seguint el seu curs. Ara tota la paperassa està a Barcelona per ser revisada i seguir endavant amb el sorteig dels pisos. De tota manera, i després que l'Ajuntament hagi fet pressió a ADIGSA, s'ha quedat que la visita als pisos que es va demanar des del grup de joves sembla que podrà ser possible tan bon punt hi hagi un pis enllestit, sense haver d'esperar a què acabi tota l'obra. Per tant, és probable que abans que es realitzi el sorteig ja s'hagi pogut realitzar la visita. També heu de saber que les obres es retardaran cap a un mes (o sigui, per finalitzar cap a finals de juny) ja que s'hi ha introduït una millora que ho hi era al projecte inicial: ASCENSOR!. Seguirem informant-nos.
  -	Voluntaris casal d'estiu: Aquesta és una iniciativa que té per objectiu oferir la possibilitat que els joves que estan en una edat que no poden anar al casal d'estiu com a participants (ja que tenen més de 14 anys) ni poden anar a treballar amb un contracte (menors de 16) participin col•laborant amb els monitors del casal d'estiu realitzant algun tipus d'activitat que els agradés (convertint-se com a grup de suport), i a canvi rebrien algun tipus de compensació mitjançant alguna beca, o xecs-descompte....
  -	Curs de ball: Sapigueu que el curs de ball es va fent, i qui decideix els dies que es duu a terme són qui assisteixen al mateix. De moment, les sessions es van realitzant el dissabte a la tarda, cap a les 16'00 hores i dura entre 1-1'30 h.
  -	Curs de cuina: Ja fa temps que vam parlar de repetir el curset de cuina que vam fer l'any passat i ara sembla que ha arribat el moment. Ja he parlat amb en Pep de l'Arangada i per a ell, sempre que els horaris li vagin bé (dissabtes al matí de 10 a 12 em va dir que li era la millor hora), hi participarà de nou. Per la meva part, vaig trobar molt interessant l'aportació que va fer la Lola de l'hostal al curset que vam fer l'any passat. Si voleu que hi torni, feu-m'ho saber que ja hi aniré a parlar amb la Lola. També seria bo que en la propera reunió ja poguéssiu dir en quines dates voleu que es realitzi. Aquesta vegada es farien plats frescos de cara a l'estiu.
  -	Aquagym: Aquest dissabte també es va realitzar la demanda de repetir el curset d'aquagym que es va fer l'estiu passat. No hi ha cap problema. Em posaré en contacte amb en Jordi (socorrista de l'any passat) per veure si ho pot fer o si coneix algú que ho pugui fer si ell no pot. Ja us diré el què!
  -	Jornades de Salut Comarcals: El divendres 28 d'abril, a les 19'00 h. a la sala de la piscina, hi realitzarem la primera activitat del segon eix d'aquestes jornades: Farra sense alcohol. Tal i com vam quedar necessitaria que algú de vosaltres posés música com a Dj (Dani, ja t'enrecordes no?) mentre els altres aprendrem a fer còctels sense alcohol i la gent de Creu Roja ens explicaran quatre cosetes interessants. També és probable que hi hagi projeccions i qui sap què més! Us hi espero a totes i a tots.
  -	Pla Local de Joventut: També es va parlar del nou pla local de joventut del municipi, el qual s'ha entregat a Barcelona (Secretaria General de Joventut). Ara que ja el teniu, vam quedar que quan els de BCN ens tornin resposta (o sigui, ens diguin quina nota tenim = quants diners tenim) estaria bé fer una trobada (reunió-sopar, potser?) i acabar de decidir com els invertim. Ja en parlarem!
  -	Concert: També vam poder sentir en Roger com ens explicava l'evolució que ha seguit el tema del concert, bàsicament entre ell i l'alcalde. De moment, la cosa està que tira endavant, això és, muntar un concert amb tres o quatre grups de la comarca més algun grup de més nomenada a nivell nacional. La cosa va endavant però alerta perquè les previsions inicials són per fer-lo pels volts de Sant Joan, la qual cosa vol dir que falta ben poc. Ens haurem d'arremangar i posar-nos a treballar tots plegats quan arribi el moment si el volem tirar endavant. Tot i que hem de ser conscients que en Roger ja fa temps que hi està treballant i donant voltes, o sigui que si algú si vol implicar més ja sap a qui anar a trobar!
  -	Programació d'estiu: Des de l'Ajuntament ja s'està començant a pensar i a mirar quines activitats es realitzaran per amenitzar una mica les nits d'estiu (cinema a la fresca, balls...). Ara, doncs, és l'hora que des del col•lectiu de joves realitzem totes aquelles propostes que ens agradarien que es fessin i/o aportéssim la nostra opinió d'allò que es ve fent durant els últims anys si creiem que es pot millorar. Anem-hi pensant!
  -	Curset monis: Durant la reunió es va demanar, també, quins cursets de monitor en el lleure hi ha programats de moment i on. Us faig cinc cèntims del que sabem fins avui:
  o	A Sant Feliu de Pallarols, per setmana santa es preveu que se'n faci un. Si voleu més informació podeu trucar a l'Ajuntament i demanar-ho: 972.44.40.11.
  o	A Olot, també està previst fer un curset de monitors però cap el setembre. Igualment podeu trucar per demanar més informació: 972.26.89.61 (Joventut).
  o	A Girona, aquí podeu mirar-ho tant a la fundació esplai de Girona (www.fundacioesplaigirona.org) o a l'Escola d'Educadors Galligants (egalligants@vodafone.es). Ambdós organitzen cursets de monitors però millor si us informeu de les dates previstes per aquest any.
  o	A BCN, n'hi ha diversos. Jo us en dic tres però n'hi ha més. Aquests són dels que m'ha arribat informació:
  - Escola Educa: www.escolaeduca.org
  - Fundació Pere Tarrés: www.peretarres.org
  - Escola Forca: www.escolaforca.org
  Bé, i fins aquí. Això és el que vam parlar i el que es va decidir. Salut!
  P.D.: Com ja sabeu, em podeu localitzar, parlar, suggerir... a través de l'Ajuntament, del telèfon 618.50.90.99 o a través de: aserra@ccgarrotxa.org. Espero els vostres comentaris i/o aportacions de tot el que vulgueu!